PRÍLOHA K  - ZMENY ZÁKLADNÉHO MNOŽSTVA A ČLÁNKU 4

Vykonávanie zmien základného množstva 

Zmluvné strany stanovili základné množstvo ako primeraný odhad ročného objemu zaistených nezákonne dovezených cigariet Philip Morris, ktorý možno očakávať na území členských štátov  po 1. januári 2004. Zmluvné strany si však uvedomujú, že po vstupe nových členských štátov do Európskej únie, keď sa neúčastnícke členské štáty budú chcieť stať účastníckymi členskými štátmi a zmení sa situácia vo vzťahu k pohybom a cenám cigariet v členských štátoch, môže nastať potreba zmeny tohto základného množstva tak, aby bolo naďalej v súlade s opodstatnenými očakávaniami zmluvných strán. Pri rozhodovaní o tom, či upraviť základné množstvo, a ak áno, v akom rozsahu, sa budú brať do úvahy nasledujúce kritériá: 

1.	Veľkosť trhu (trhov) cigariet Philip Morris v nových členských štátoch, v ktorých   v nasledujúcom kalendárnom roku prípady zaistenia nezákonne dovezených cigariet Philip Morris budú mať pravdepodobne za následok doplnkové platby, avšak tieto zaistenia nezákonne dovezených cigariet Philip Morris, rovnako ako výskyt nezákonne dovezených cigariet Philip Morris v týchto nových členských štátoch neboli v základnom množstve zohľadnené. Pri určovaní veľkosti trhu pre cigarety Philip Morris a výskytu nezákonne dovezených cigariet Philip Morris v nových členských štátoch zmluvné strany zohľadnia a budú vychádzať z nasledujúceho:

a)	z údajov o zaisteniach v minulosti; 

b)	z dostupných štúdií a správ za toto odvetvie; 

c)	z údajov a správ spoločnosti Philip Morris International;

d)	z dôveryhodných publikovaných informácií;

e)	z prípadných spoločných štúdií realizovaných Európskym spoločenstvom a spoločnosťou Philip Morris International o objeme nezákonne dovezených a falšovaných cigariet, pohybe nezákonne dovezených a falšovaných cigariet, objemoch predaja cigariet, zaisteniach cigariet, prípadne ďalších záležitostí, ktoré majú pre túto dohodu primeraný význam; 

f)	zo správ, ktoré má spoločnosť Philip Morris International k dispozícii, vypracovaných nezávislými tretími osobami, ktorých predmetom podnikania je výhradne alebo sčasti monitorovanie obchodu s cigaretami a ich distribúcie v súlade s metodológiou schválenou zmluvnými stranami a

g)	z dostupných údajov publikovaných Európskym spoločenstvom a členskými štátmi. 

2.	Výskyt nezákonne dovezených cigariet a falšovaných cigariet v nových členských štátoch a výskyt nezákonne dovezených cigariet a falšovaných cigariet od iných výrobcov ako spoločnosti Philip Morris International podľa údajov jednej alebo viacerých nezávislých spoločností, ktoré má spoločnosť Philip Morris International k dispozícii a

3.	situácia týkajúca sa udržovania a ochrany colných hraníc v rámci Európskeho spoločenstva, podľa informácií zverejňovaných v oficiálnych správach a iných spoľahlivých zdrojoch. 

Zmeny v povinnosti uhrádzať doplnkové platby

Režim doplnkových platieb ustanovený v článku 4 dohody je zdôraznením záväzku spoločnosti Philip Morris International, že bude ako výrobca cigariet uskutočňovať také obchodne primerané kroky, ktorými podporí spoločný cieľ zmluvných strán, a to zabezpečenie predaja, distribúcie, skladovania a prepravy cigariet Philip Morris v súlade so všetkými platnými fiškálnymi a legislatívnymi požiadavkami a najmä ich predaja v maloobchodnej sieti v súlade so všetkými daňovými a colnými právnymi predpismi platnými na príslušnom zamýšľanom trhu maloobchodného predaja a v takých množstvách, ktoré zodpovedajú legitímnemu maloobchodnému dopytu na takomto zamýšľanom trhu. Zmluvné strany si uvedomujú, že existujú faktory, ktoré môže spoločnosť Philip Morris International ovplyvniť, a faktory, ktoré ovplyvniť nemôže a že režim doplnkových platieb bol vytvorený na základe primeraného odhadu ročného objemu zaistených nezákonne dovezených cigariet Philip Morris, ktorý možno očakávať na území členských štátov po 1. januári 2004, vzhľadom na nemalé úsilie vynakladané zmluvnými stranami pri ich trvalom boji proti nezákonnému obchodovaniu s cigaretami.

Zmluvné strany si však tiež uvedomujú, že po vstupe nových členských štátov do Európskej únie, keď sa neúčastnícke členské štáty budú chcieť stať účastníckymi členskými štátmi a zmení sa situácia vo vzťahu k pohybu a cenám cigariet v členských štátoch, môžu nastať problémy, ktoré môžu vniesť vážnu disproporciu do povinností spoločnosti Philip Morris International vyplývajúcich z článku 4 dohody, takže môže nastať potreba ich úpravy tak, aby boli aj naďalej v súlade s opodstatnenými  očakávaniami zmluvných strán, že ustanovenia článku 4 majú slúžiť ako stimul pre spoločnosť Philip Morris International, aby riešila tie faktory, na ktoré má vplyv a plnila svoje záväzky podľa tejto dohody, ale nie ako mechanizmus na zvýšenie záväzkov spoločnosti Philip Morris International založených na faktoroch, ktoré sú mimo jej vplyvu. 

Pri rozhodovaní o tom, či majú byť ustanovenia článku 4 a povinnosti, ktoré z neho spoločnosti Philip Morris International vyplývajú, upravené, zmluvné strany zvážia, či došlo k výraznému nárastu prípadov nezákonne dovezených cigariet Philip Morris v niektorom členskom štáte, ktorému sa zrejme budú na základe zaistenia nezákonne dovezených cigariet Philip Morris v nasledujúcom kalendárnom roku uhrádzať doplnkové platby. Ak k takémuto výraznému nárastu prípadov došlo, pričom bol spôsobený prevažne vonkajšími faktormi, čo dokazuje skutočnosť, že zaistené nezákonne dovezené cigarety Philip Morris sú prevažne cigarety, za ktoré boli príslušné dane z maloobchodnej ceny zaplatené v niektorom nečlenskom štáte, zmluvné strany povinnosti spoločnosti Philip Morris International vyplývajúce z článku 4 upravia alebo zabezpečia v zodpovedajúcej miere oslobodenie od týchto povinností. Avšak táto úprava povinností uhrádzania doplnkových platieb, alebo oslobodenie od nich budú možné len vtedy, ak (i) výrazný nárast vo výskyte nezákonne dovezených cigariet Philip Morris v danom štáte nie je do značnej miery zavinený tým, že spoločnosť Philip Morris International nedodržiava podmienky tejto dohody a (ii) spoločnosť Philip Morris International môže primerane preukázať, že objem cigariet, ktoré predáva na príslušný zamýšľaný trh maloobchodného predaja, zodpovedá primeraným odhadom legitímneho maloobchodného dopytu na tomto zamýšľanom trhu maloobchodného predaja, pričom tento trh sa zrejme významnou mierou podieľa na náraste uvedených prípadov.